MAA- JA KESKKONNAKOMISJONI
koosoleku protokoll

Tabasalu									21. mai 2014 nr 5

Algus kell 15.00, lõpp kell 16.40.

Koosoleku juhataja: komisjoni esimees Anne-Ly Mitt.
Koosoleku protokollija: volikogu kantselei juhataja Ive Eevel.
Osa võtsid komisjoni liikmed: Ain Kabal, Kaido Kruusoja, Helikar Õepa, Val Rajasaar, Arne Kask, Evelin Tiirik, Lembit Vaab. 
Puudusid: Tõnu Vilipuu, Juta Kase, Alari Alviste.
Osalesid: abivallavanem Erik Sandla, keskkonnaspetsialist Lembe Reiman, arengu- ja haldusosakonna juhataja Nele Nõu, jurist Õnnela Vaarik, vallasekretär Ene Veges, spordispetsilist Karin Pops.

Koosoleku alguseks oli kohal 6 komisjoni liiget.

Koosoleku päevakord:
1.	VK otsuse eelnõu „Harku Vallavolikogu seisukoht Muraste külas Muraka 37A maaüksuse detailplaneeringu menetluse jätkamise osas“;
2.	VK otsuse eelnõu „Harku Vallavolikogu seisukoht Harkujärve külas Jaani 2 kinnistu detailplaneeringu menetluse jätkamise osas“;
3.	VK otsuse eelnõu „Vääna-Jõesuu külas Lennujaama puhkelaager maaüksuse ja lähiala detailplaneeringu keskkonnamõju strateegilise hindamise algatamata jätmine“;
4.	VK määruse eelnõu „Avaliku ürituse korraldamise ja pidamise nõuded Harku valla haldusterritooriumil“;
5.	Ülevaade masuudireostusest;
6.	Ülevaade „Teeme ära“ konteinerite täituvusest;
7.	Muud küsimused.

Keegi päevakorra vastu ei olnud ning asuti päevakorrapunkte läbi arutama. 

1. VK otsuse eelnõu „Harku Vallavolikogu seisukoht Muraste külas Muraka 37A maaüksuse detailplaneeringu menetluse jätkamise osas“
Ettekandega esines abivallavanem Erik Sandla, kes andis ülevaate esitatud eelnõust.
Harku Vallavolikogule on esitatud ettepanek jätkata Muraste külas Muraka 37A maaüksuse detailplaneeringu menetlust, mis algatati Harku Vallavalitsuse 30.03.2004 korraldusega nr 250 ning tänaseks on detailplaneeringu lähteülesanne aegunud.
Detailplaneeringuga tehakse ettepanek olemasolevast, ühistule kuuluvast maaüksusest, mis ühistu moodustamisel koostatud generaalplaani kohaselt oli ette nähtud avaliku haljasalana (kavandatud kui korvpalliplatsi ala), kavandada pereelamumaa kasutusotstarbega krunt suurusega 1148 m². Detailplaneeringuga tehakse ettepanek teha erand üldplaneeringus määratud elamumaa krundi suuruse tingimuse osas ning elamumaa krunti soovitakse kavandada selle realiseerimise eesmärgil selleks, et saadud tuluga parandada ühistule kuuluvaid tänavaid ja trasse. Avalik ala on tänase päevani jäänud välja ehitamata ning sihtotstarbeliselt kasutusele võtmata. Ühistu ei näe vajadust ühistusisese avaliku haljasala järele. Tegemist on aiandusühistuga, mis kavatseb lähiajal oma tegevust jätkata ning ei näe ette aastaringselt kasutatavaks elamurajooniks kujunemist, seetõttu pole ühistu esindaja hinnangul otstarbekas avalikku haljasala säilitada.
Nimetatud küsimus oli 17.06.2013 arutlusel Harku Vallavolikogu ehitus- ja planeerimiskomisjoni koosolekul ning komisjon detailplaneeringu menetluse jätkamist Muraste külas Muraka 37A maaüksuse osas ei toetanud ning tegi vallavalitsusele ettepaneku planeeringu menetlus lõpetada. Komisjon ei näinud võimalust kavandatavale elamumaa krundile ehitusõigust määrata, kuna tegemist on liiga väikese krundiga, mis paikneb olemasolevate hoonete vahel ning ala puhul on hetkel tegemist haljasalaga, mis oli aiandusühistu generaalplaaniga ettenähtud avalikuks kasutuseks. 
Esitatud eelnõu kohaselt on põhjendamatu aianduskooperatiivi generaalplaani alusel avalikuks haljasalaks kavandatud maa-ala ümberplaneerimine elamukrundiks. Seda enam, et generaalplaani alusel kavandatud avalikke haljasalasid on juba varasemalt aiandusühistus oluliselt vähendatud. Nii on erastamise käigus Käbala tee 4 (katastritunnus 19805:003:0410), Käbala tee 6 (katastritunnus 19805:003:0400), Leemuka tee 5 (katastritunnus 19805:003:0390) ja Leemuka tee 3 (katastritunnus 19805:003:0380) koosseisu liidetud generaalplaanis kavandatud lõkkeplatsi ala ning Muraka tee 11 (katastritunnus 19805:003:0620) elamu on rajatud kavandatud tenniseväljaku asukohale. Eelnõu kohaselt leitakse, et põhjendatud on detailplaneeringu jätkamine vaid aiandusühistule kuuluva maa sihtotstarbe muutmiseks, erinevate tänavate välja kruntimiseks ja taotletud elamumaa krundi asemele üldkasutatava maa sihtotstarbega avaliku haljasala moodustamiseks.

Küsimusi esitasid ja sõna võtsid: A.Kabal, L. Vaab, E. Tiirik, V. Rajasaar, K. Kruusoja.
 
Lisaselgitusi jagas E. Sandla.

Otsustati: 
5 poolthäälega (vastu ei olnud keegi) suunata eelnõu volikokku ning toetada otsuse vastuvõtmist volikogu istungil.

A. Kabal taandas end järgmise päevakorrapunkti arutelult ja otsustamiselt.

Saabus A. Kask. Kohal 7 komisjoni liiget.

2. VK otsuse eelnõu „Harku Vallavolikogu seisukoht Harkujärve külas Jaani 2 kinnistu detailplaneeringu menetluse jätkamise osas“
Ettekandega esines abivallavanem Erik Sandla, kes andis ülevaate esitatud eelnõust.
Harku Vallavolikogule on esitatud ettepanek jätkata Harkujärve külas Jaani 2 kinnistu detailplaneeringu menetlust, mis algatati Harku Vallavalitsuse 15.03.2005 korraldusega nr 430 ning tänaseks on detailplaneeringu lähteülesanne aegunud.
Detailplaneeringu koostamise eesmärk on selgitada välja võimalused maa sihtotstarbe muutmiseks ning kruntideks jagamiseks pere- ja ridaelamute ehitamise eesmärgil samuti planeeritavale alale jäävate kruntide piiride ning ehitusõiguse määramine.
Nimetatud küsimus oli arutlusel ka Harku Vallavolikogu ehitus- ja planeerimiskomisjoni 15. 04.2013 toimunud koosolekul, kus komisjon eelnõud ei toetanud, kuna leiti, et panus sotsiaalsesse infrastruktuuri peaks olema suurem (100%) ning ridaelamuid ei peaks kavandama. Samuti tehti ettepanek järgida sel hetkel kehtinud üldplaneeringut oja kaldal kehtinud lähipuhkuse ala juhtfunktsiooni osas 50 m ulatuses. Vallavalitsus võttis komisjoni soovitusel eelnõu tagasi ja tutvustas komisjoni seisukohti huvitatud isikule.
Tänaseks on huvitatud isik korrigeerinud eskiislahendust selliselt, et 4,9 ha suurune maatulundusmaa sihtotstarbega Jaani 2 maaüksus jagatakse 10-ks pereelamumaa, 2-ks ridaelamumaa, 1 tee- ja tänavamaa kasutusotstarbega, 1 üldkasutatava maa ning 2-ks tootmismaa sihtotstarbega krundiks. Detailplaneeringuga nähakse ette kuni 18 elamuühiku ehitusõiguse kavandamist, neist 10 üksikelamut ja 2 nelja sektsiooniga ridaelamut. Planeeringust huvitatud isik on teatanud valmisolekust katta kavandatavate elamuühikute osas uuringus märgitud kulu 50% ulatuses (4314 € iga kavandatava elamuühiku kohta). Elamuühikuks loetakse üksikelamu, paarismaja üks pool, ridaelamu sektsioon, kortermaja üks korter.
Eelnõuga tehakse ettepanek jätkata detailplaneeringu koostamist ja menetlemist esitatud eskiislahenduse kohaselt. Planeeringus kavandatud avaliku kasutusega tänavamaad ja üldkasutatava maa krundid tuleb huvitatud isikutel välja ehitada koos tehnotrassidega ja vallale tasuta üle anda. Volikogu hinnangul on vajalik laiendada Kiriku tee ääres Kiriku tee teekoridori selleks, et hetkel sõidutee ääres kulgev kitsas kõnnitee oleks võimalik edaspidi ümber ehitada haljasriba taha jäävaks kergliiklusteeks laiusega vähemalt 2,5 m. Vastavad äralõiked tuleb teha Jaani 2 maaüksusest. Lisaks juhib volikogu tähelepanu vajadusele likvideerida olemasolev mahasõit Kiriku teelt Jaani 2 maaüksusele ning asendada esialgu mahasõidu likvideerimisega kõnnitee osa.

Küsimusi esitasid ja sõna võtsid: K. Kruusoja, E. Tiirik, V. Rajasaar.

Komisjoni tegi vallavalitsusele ettepaneku selgitada välja kui lai on rohekoridori laius ja vastavalt sellele täpsustada eelnõud. Vallavalitsus nõustus ettepanekuga.

Otsustati: 
3 poolthäälega (vastu 1) suunata eelnõu volikokku ning toetada otsuse vastuvõtmist volikogu istungil, kui vallavalitsus on eelnõud täpsustanud.

Saalist väljus K. Kruusoja. Kohal 6 komisjoni liiget.

3. VK otsuse eelnõu „Vääna-Jõesuu külas Lennujaama puhkelaager maaüksuse ja lähiala detailplaneeringu keskkonnamõju strateegilise hindamise algatamata jätmine“
Ettekandega esines keskkonnaspetsialist Lembe Reiman.
Harku Vallavolikogu 28. juuni 2012 otsusega nr 44 algatati Vääna-Jõesuu külas Lennujaama puhkelaager maaüksuse ja lähiala detailplaneering. Detailplaneeringu lähteülesanne kinnitati Harku Vallavalitsuse 16. oktoober 2012 korraldusega nr 959. Detailplaneeringu koostamise eesmärgiks on jagada olemasolev maaüksus ühiskondlike ehitiste- (kavandatav kool ja lasteaed), tootmis- (olemasolev tegevus olemasolevas hoones) ja elamumaa (olemasolev kasutus olemasolevas hoones) kruntideks.
Detailplaneeringuga muudetakse kehtivat üldplaneeringut, mistõttu vastavalt keskkonnamõju hindamise ja keskkonnajuhtimissüsteemi seaduse (KeHJS) § 33 lg 2 tuleb vajadusel hinnata detailplaneeringu elluviimisega kaasnevat keskkonnamõju. KeHJS § 33 lõike 6 järgi tuleb keskkonnamõju strateegilise hindamise vajalikkuse üle otsustamisel enne otsuse tegemist küsida seisukohta Keskkonnaametilt ja kõigilt teistelt asutustelt, keda strateegilise planeerimisdokumendi rakendamisega eeldatavalt kaasnev keskkonnamõju tõenäoliselt puudutab. Keskkonnaamet asus seisukohale, et lähtudes teadaolevast informatsioonist ei kaasne tegevusega olulist keskkonnamõju ning KSH algatamine ei ole eeldatavalt vajalik.
Detailplaneeringu menetlusprotsessi käigus on Harku Vallavolikogul õigus algatada keskkonnamõju strateegiline hindamine, kui kavandatava tegevusega võib kaasneda oluline keskkonnamõju.

Küsimusi esitasid ja sõna võtsid: A. Kabal, V. Rajasaar, E. Tiirik.

Otsustati: 
ühehäälselt (6 poolthäälega) suunata eelnõu volikokku ning toetada otsuse vastuvõtmist volikogu istungil.

Saali saabus K. Kruusoja. Kohal 7 komisjoni liiget.

4. VK määruse eelnõu „Avaliku ürituse korraldamise ja pidamise nõuded Harku valla haldusterritooriumil“
Ettekandega esines vallasekretär Ene Veges, kes andis ülevaate esitatud eelnõust. 
Eelnõu peamine eesmärk on määratleda avaliku ürituse korraldamise ja pidamise nõuded Harku valla haldusterritooriumil ehk reguleerida avaliku ürituse korraldajate ja pidajate õigusi ja kohustusi, ürituse kavandamise ja korraldamise üldised nõudeid, ürituse loa taotlemise ja menetlemise põhimõtteid, ürituse loa andmise, andmisest keeldumise, loa peatamise, muutmise ja kehtetuks tunnistamise aluseid ning põhimõtteid.

Küsimusi esitasid ja sõna võtsid: A. Kabal, E. Tiirik. V. Rajasaar, K. Kruusoja.

Lisaselgitusi jagasid Õ. Vaarik ja K. Pops.

Otsustati: 
ühehäälselt (7 poolthäälega) suunata eelnõu volikokku ning toetada määruse vastuvõtmist volikogu istungil.

Saabus H. Õepa. Kohal 8 komisjoni liiget.

5. Ülevaade masuudireostusest
Ettekandega esines arengu- ja haldusosakonna juhataja Nele Nõu.
16.04.2014 avastati Naissaare, Kakumäe ja Suurupi lähedal rannikumeres reostuslaigud, millest osa jõudis ka Harku valla randadesse. Tänaseks peaks olema kõik koristatud.
V. Rajasaar selgitas, et Keila vald, Viimsi vald ja Põhja- Tallinna linnaosa on koostanud pöördumised Õlifondi loomise toetamiseks ning tundis huvi, kui kaugele on kirja koostamisega jõudnud Harku vald. N. Nõu selgitas, et vald ei ole jõudnud veel kirja koostamisega tegeleda.

Komisjon võttis saadud informatsiooni teadmiseks ning palus hoida komisjoni olukorraga kursis.

6. Ülevaade „Teeme ära“ konteinerite täituvusest
Ettekandega esines keskkonnaspetsialist L. Reiman, kes selgitas, et täpset ülevaadet veel hetkel anda ei saa, kuna arve koos konteinerite täituvuse mahtudega saabub vallale juunikuus. Üle täitunud oli 2 konteinerit: Murastes ja Väänas. Järgmiseks aastaks soovitakse välja töötada konkreetne kontrollisüsteem, et konteinereid ei kasutataks ehitusjäätmete ära viskamiseks ega eraisikute keldrite, pööningute jms koristamiseks.

Küsimusi esitasid ja sõna võtsid kõik komisjoni liikmed.
Selgitusi jagasid L. Reiman ja N. Nõu.

Komisjon võttis saadud informatsiooni teadmiseks.

7. Muud küsimused
Val Rajasaar tõstatas küsimuse viibimisest eraomandis olevatel, kuid aiaga piiramata ja eraomandi sildiga märgistamata, kinnistutel ja nende vastava sildiga märgistamisest.

Sõna võtsid kõik komisjoni liikmed.

Selgitusi jagasid N. Nõu ja L. Reiman.

Komisjon võttis saadud informatsiooni teadmiseks.

Anne-Ly Mitt
Komisjoni esimees
ja koosoleku juhataja